b'\n_START_ARTICLE_\nL\xc3\xb8sning\n_START_PARAGRAPH_\nL\xc3\xb8sning ligger i \xc3\x98stjylland og var oprindelig en selvst\xc3\xa6ndig by, nu en del af et samlet byomr\xc3\xa5de sammen med Hedensted. L\xc3\xb8sning ligger umiddelbart nord for \xe2\x80\x93 og st\xc3\xb8der direkte op til det oprindelige Hedensted, hvor Stjernevejen deler villaveje mellem de to bydele. L\xc3\xb8sning- og Hedensteds byomr\xc3\xa5de er p\xc3\xa5 11.292 indbyggere (2012) ._NEWLINE_L\xc3\xb8sning har eget postnummer: 8723. Geografisk ligger bydelen placeret lige midt imellem Vejle og Horsens, lige imellem sekund\xc3\xa6rrute 170 og motorvej E45._NEWLINE_L\xc3\xb8sning h\xc3\xb8rer til Hedensted Kommune og ligger i Region Midtjylland.\n_START_SECTION_\nHistorie\n_START_PARAGRAPH_\nEn station blev lagt ved landsbyen Stubberup mindre end en kilometer \xc3\xb8st for L\xc3\xb8sning, men byen udviklede sig i vestlig retning, mens Stubberup l\xc3\xa6nge forblev up\xc3\xa5virket af den n\xc3\xa6rliggende station._NEWLINE_I 1879 blev byen beskrevet s\xc3\xa5ledes: "L\xc3\xb8sning Kirke, t\xc3\xa6t \xc3\xb8st for Byen af samme Navn; Byerne L\xc3\xb8sning med Pr\xc3\xa6stegaard, Skole og Teglv\xc3\xa6rk"_NEWLINE_Omkring \xc3\xa5rhundredeskiftet omtales byen s\xc3\xa5ledes: "L\xc3\xb8sning med Kirke, Pr\xc3\xa6stegd., Skole, Missionshus (opf. 1887), Forsamlingshus (opf. 1891), Fattiggaard (opf. 1860, Plads for 36 Lemmer), Vejr- og Vandm\xc3\xb8lle samt Teglv\xc3\xa6rk; Stobberup (1424 og 1532: Stubberup) eller L\xc3\xb8sning Stationsby (1/2 1901: 109 Huse med 595 Indb.) med Skole, privat Pogeskole, M\xc3\xb8lle, K\xc3\xb8bmandshdl., Kro, J\xc3\xa6rnbane- og Telegrafst. samt Postekspedition".'